Opnun fjallvega hér á landi fer eftir veðurfari að vori eða í sumarbyrjun og ráða m.a. snjóalög opnunartíma . Bleyta í vegum getur einnig valdið því að vegir opnist seint . Þá eru dæmi um að snjóleysi í vetur og vor valdi seinkun á opnun fjallvega , eins og dæmi er um á Arnarvatnsheiði . Sökum snjóleysis þar var mikið frost í jörðu í vor og hefur klaki verið lengi að hverfa sökum kulda í maímánuði og sólarleysis í júní . Töluverð aurbleyta er í vegum á heiðinni og veiðimenn sem fá leyfi til að fara þangað nk. laugardag hvattir til að halda sig við fjölförnustu vegaslóða og fara alls ekki út fyrir þá . Þannig er t.d. lokað fyrir umferð í Hlíðarvatn . Á meðfylgjandi korti eru sýnd þau svæði þar sem umferð er bönnuð sökum ófærðar 11. júní sl . Skyggðu svæðin sýna lokun . Kort þessi er að finna á vef Vegagerðarinnar og eru þau uppfærð jafnóðum og aðstæður breytast . Útlit er fyrir að ýmsir af þeim vegum sem sýndir eru lokaðir á kortinu séu við það að verða færir og verði því opnaðir fyrir umferð næstu daga .